ກອງປະຊຸມສະພາວິທະຍາສາດ ຄະນະວິຊາປັດຊະຍາ
ສະພາວິທະຍາສາດ ຄະນະວິຊາປັດຊະຍາ ເປັນສະພາວິທະຍາສາດຂັ້ນຄະນະວິຊາໜຶ່ງ ທີ່ໄດ້ຮັບການແຕ່ງຕັ້ງຈາກ ສະພາວິທະຍາສາດ ສະຖາບັນການເມືອງ ແລະ ການປົກຄອງແຫ່ງຊາດ ເຊິ່ງປະກອບມີ ສະມາຊິກສະພາວິທະຍາສາດທັງໝົດ 9 ທ່ານ, ຍິງ 1 ທ່ານ ດັ່ງນັ້ນ ເພື່ອເປັນການສະຫຼຸບຕີລາຄາຜົນຂອງການຈັດຕັ້ງປະຕິບັດແຕ່ປີ 2013-2016 ສະພາວິທະຍາສາດ ຄະນະວິຊາ ປັດຊະຍາ ຈຶ່ງໄດ້ຈັດກອງປະຊຸມຂຶ້ນ ໃນຕອນແລງຂອງ ວັນທີ 10 ສິງຫາ 2016 ພາຍໃຕ້ການເປັນປະທານຂອງ ທ່ານ ຮສ ປອ ທອງສະລິດ ມັງໜໍ່ເມກ ກຳມະການສູນກາງພັກ, ເລຂາຄະນະບໍລິຫານງານພັກ, ຫົວໜ້າ ສມປຊ.
ໃນລະຫວ່າງພິທີ ທ່ານ ປທ ອຸໄທທິບ ພຸດທະລາດ ໄດ້ຂຶ້ນລາຍງານບົດສະຫຼຸບຂອງການຈັດຕັ້ງປະ ຕິບັດວຽກງານໄລຍະຜ່ານມາຂອງການຄົ້ນຄວ້າທິທະຍາສາດ ແລະ ສິດສອນໃນໂຄງການຫຼັກສູດບຳລຸງ ແລະ ກໍ່ສ້າງ ຂອງ ສມປຊ ທີ່ວາງອອກ, ມີພາລະບົດບາດເປັນເສນາທິການທາງດ້ານວິທະຍາສາດຂອງຄະນະວິຊາ ແລະ ຄະນະສະຖາບັນ ໃນບັນຫາທີ່ພົວພັນກັບໜ້າທີ່, ຄວາມຮັບຜິດຊອບຂອງຕົນ ໂດຍສະເພາະ ແມ່ນການຫັນທິດທາງ ແລະ ແຜນການເຄື່ອນໄຫວຂອງສະພາວິທະຍາສາດສະຖາບັນໃຫ້ເປັນອັນລະອຽດ. ນອກຈາກນັ້ນ ສະພາວິທະຍາສາດຄະນະວິຊາປັດຊະຍາ ໄດ້ມີການຈັດແບ່ງຄວາມຮັບຜິດຊອບໃນການຂຽນປື້ມຮຽບຮຽງ-ກວດແກ້ປ້ືມແບບຮຽນລະບົບຕ່າງໆ ແລະ ເອກະສານປະກອບ ການຮຽນ-ການສອນ ໄດ້ຢ່າງຫຼວງຫຼາຍ ແລະ ສຳເລັດການແນະນຳຂຽນບົດໄດ້ທັງໝົດ 237 ບົດ. ຫຼັງຈາກນັ້ນ ທ່ານ ປທ ອຸໄທທິບ ພຸດທະລາດ ໄດ້ຜ່ານທິດທາງແຜນການພ້ອມທັງ ໄດ້ຈັດຕັ້ງປ່ອນບັດເລືອກຕັ້ງຄະນະຊຸດໃໝ່ ຊຶ່ງຜ່ານການເລືອກຕັ້ງ ຈາກທັງໝົດ 11 ທ່ານ, ເລືອກເອົາ 9 ທ່ານ, ຈາກນັ້ນ ສະພາວິທະຍາສາດຄະນະວິຊາປັດຊະຍາ ຈະໄດ້ນຳສະເໜີຕໍ່ກັບ ສະພາວິທະຍາສາດຂັ້ນ ສມປຊ ເພື່ອຮັບຮອງ ແລະ ແຕ່ງຕັ້ງຄະນະຊຸດໃໝ່.
ທ້າຍກອງປະຊຸມ ທ່ານ ປະທານ ໄດ້ໃຫ້ທິດໃນຕໍ່ໜ້າ ນອກຈາກປັບປຸງ ຄະນະແລ້ວ ຍັງຈະຕ້ອງເກັບກຳຂໍ້ມູນຂ່າວສານອັນໃດທີ່ເປັນຂໍ້ຫຍຸ່ງຍາກ, ບັນຫາໃດທີ່ຕ້ອງການແລ້ວຊອກຫາຊ່ອງທາງ ເພື່ອຫາຂໍ້ມູນມາສະໜອງໃຫ້ກັບຄະນະ ແລະ ປັບປຸງວິທີສິດສອນໃຫ້ເຂົ້າໃຈງ່າຍຖືກຕ້ອງ ຄຽງຄູ່ກັບການຄົ້ນຄວ້າທາງດ້ານແນວຄິດສືບຕໍ່ຄົ້ນຄວ້າໃຫ້ເລິກເຊິ່ງຍິ່ງຂຶ້ນ...